Embeera y'obudde mu Uganda. Ensi Uganda Katonda yagiwa nnyo kubanga embeera y'obudde nnungi nnyo. Bw’otambulako mu nsi endala, balina embeera y'obudde enzibu ddala kubanga bw’eba nkuba ebayisa bubi ate bwe guba musana, gwakira ddala era wano w’osinziira okugamba nti mu butuufu Uganda Katonda yagituwa nga kirabo. Wano mu Uganda omuntu akeera kumakya n’akwata enkumbi n’agenda asimba ekintu kye mu ttaka mu butuufu emmere n’ekula ng’omulimi tatawaanye na kufukirira era bw’atyo n’afuna emmere gy’alyako wamu n’okufunamu akasente. Wabula, ennaku zino embeera y'obudde egenda ekyuka kubanga enkuba ennaku zino tekyategeerekeka. Noolwekyo omulimi mu Uganda alina okwetegereza kino kubanga olulima olusembyeyo tufiiridwa nnyo ebirime okusingira ddala kasooli, ensujju, entula n’ebirala.